Lynanalyse

Af DR's politiske korrespondent Christine Cordsen

Den politiske borgfred er begyndt at slå sprækker, og der har i de seneste dage været en del kritik af S-regeringens - efter nogle partiers smag - for egenrådige ageren under Corona-krisen.

Alligevel er det endnu en gang lykkes Folketinget at stå sammen om at forlænge og udvide de hjælpepakker, der har til formål at hjælpe virksomheder og lønmodtagere igennem krisen.

Det understreger krisens økonomiske alvor. Trods uenigheder om enkelte elementer er det afgørende for alle partier at vise vilje til at forsøge at holde hånden under økonomien og begrænse nedturen.

I en så alvorlig situation har intet parti lyst til at stå udenfor, og derfor har alle bestræbt sig på at blive enige. Også selv om alle ikke jubler lige meget over alle elementer i pakken.